VENDIM
Nr. 73, datë 13.4.2022

MBI MIRATIMIN E TARIFAVE TË SHËRBIMIT TË SHPËRNDARJES SË ENERGJISË ELEKTRIKE, SIPAS NIVELIT TË TENSIONIT, PËR PERIUDHËN 1 MAJ–31 DHJETOR 2022

[bookmark: _GoBack]Në mbështetje të nenit 16, nenit 19, germat “c”, pika “i”, të ligjit nr. 43/2015, “Për sektorin e energjisë elektrike”, të ndryshuar; vendimit të Këshillit të Ministrave (VKM) nr. 244, datë 30.3.2016, “Kushtet për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”, të ndryshuar; VKM-së nr. 253, datë 24.4.2019, “Për miratimin e planit të konsolidimit financiar të sektorit publik, elektroenergjetik”, të ndryshuar; VKM-së nr. 584, datë 8.10.2021, “Për shpalljen e gjendjes së emergjencës në furnizimin me energji elektrike”; VKM-së nr. 109, datë 22.2.2006, “Për normën e lejuar të faktorit të fuqisë”; nenit 15 dhe nenit 22, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; “Metodologjisë së llogaritjes së tarifave të operatorit të sistemit të shpërndarjes së energjisë elektrike”, miratuar me vendimin e Bordit të ERE-s nr. 182, datë 10.11.2017; vendimit të Bordit të ERE-s nr. 244, datë 26.11.2018, “Për miratimin e sistemit të njësuar dhe të standardizuar të llogarive për të licencuarit në sektorin e energjisë elektrike për aktivitetet e transmetimit, shpërndarjes dhe furnizuesit të shërbimit universal të energjisë elektrike”; Bordi i ERE-s, në mbledhjen e tij të datës 13.4.2022, mbasi shqyrtoi relacionin me nr. 486/2 prot., datë 11.4.2022, të përgatitur nga Drejtoria e Tarifave dhe e Çmimeve “Mbi miratimin e tarifave të shërbimit të shpërndarjes së energjisë elektrike, sipas nivelit të tensionit për periudhën 1 maj–31 dhjetor 2022,
konstatoi se:
- Shoqëria OSSH sh.a., me shkresën nr. 8016 prot., datë 3.9.2022, ka depozituar në ERE kërkesën për shqyrtimin e aplikimit për tarifat e Operatorit të Sistemit të Shpërndarjes (OSSH) sh.a., për vitin 2022. 
- Në vijim të shpalljes së gjendjes së emergjencës së furnizimit me energji elektrike me VKM-në nr. 584, datë 8.10.2021, “Për shpalljen e gjendjes së emergjencës në furnizimin me energji elektrike” dhe VKM-në nr. 620, datë 22.10.2021, “Për miratimin e kushteve për vendosjen e shërbimit publik ndaj të licencuarve në sektorin e energjisë elektrike gjatë gjendjes së emergjencës në furnizimin e energjisë elektrike dhe për përballimin e parandalimin e saj”, gjendur në kushtet e ndryshimeve të menjëhershme të parashikimeve, shoqëria OSSH sh.a., me shkresën nr. 8637/1 prot., datë 12.10.2021, depozitoi në ERE kërkesën për përditësimin e aplikimit të tarifave të shpërndarjes për vitin 2022.
- ERE, me shkresën nr. 952/2, datë 11.10.2021, i kërkoi OSSH sh.a. përditësimin e të dhënave të aplikimit duke iu përmbajtur parashikimeve të VKM-së nr. 584, datë 8.10.2021, “Për shpalljen e gjendjes së emergjencës në furnizimin me energji elektrike”, si dhe plotësimin e kërkesave të “Metodologjisë së llogaritjes së tarifave të Operatorit të Sistemit të Shpërndarjes”, miratuar me vendimin e Bordit të ERE-s nr. 182, datë 10.11.2017.
- Shoqëria OSSH sh.a. me anë të shkresës nr. 8016/3 prot., datë 18.10.2021 depozitoi në ERE aplikimin e përditësuar të tarifave të shpërndarjes për vitin 2022.
- Bordi i ERE-s, me vendimin nr. 233, datë 19.11.2021, vendosi fillimin e procedurës për shqyrtimin e aplikimit të tarifave të OSSH sh.a. për vitin 2022.
- Bordi i ERE-s, me vendimin nr. 252, datë 21.12.2021, vendosi të shtyjë fuqinë juridike të vendimit të bordit të ERE-s nr. 213, datë 15.12.2020, deri në përfundimin e procedurës për shqyrtimin e aplikimit të shoqërisë OSSH sh.a. për tarifën e shpërndarjes së energjisë elektrike për nivel tensioni për vitin 2022, në mënyrë që shoqëria OSSH sh.a. të kishte mundësi të realizonte aktivitetin mbi të cilin është licencuar, konform dispozitave të ligjit nr. 43/2015, “Për sektorin e energjisë elektrike”, të ndryshuar.
- Gjatë procesit të shqyrtimit të aplikimit, në kuadër të nevojës për sqarime të mëtejshme, ERE nëpërmjet korrespondencave të vazhdueshme, ka kërkuar nga OSSH sh.a. dhënien e informacionit, argumentave dhe dokumentacionit justifikues lidhur me të gjitha çështjet e evidentuara, për efekt të ruajtjes së parimit të transparences dhe për marrjen e një vendimi sa më të drejtë e kosto reflektues.
- Në zbatim të afateve të përcaktuara në “Rregulloren për organizimin, funksionimin dhe procedurat e ERE-s”, është kryer publikimi në faqen elektronike të ERE-s www.ere.gov.al i aplikimit, si dhe çdo korrespondence të depozituar nga shoqëria OSSH sh.a.
- Më datë 3.12.2021 dhe 9.3.2022, u zhvilluan seanca dëgjimore teknike midis përfaqësuesve të ERE-s dhe shoqërisë OSSH sh.a., lidhur me procesin e shqyrtimit të aplikimit për përcaktimin e tarifave të shpërndarjes për vitin 2022.
- Në zbatim të pikës 7, të nenit 22, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016, ERE zhvilloi më datë 29.12.2021, një seancë dëgjimore publike me përfaqësues nga shoqëria OSSH sh.a. si dhe me palët e interesit, lidhur me aplikimin për përcaktimin e tarifave të OSSH sh.a. për vitin 2022. 
- Në vijim të përditësimit të aplikimit dhe sqarimeve të kërkuara nga ERE, shoqëria OSSH sh.a. me shkresën nr. 11226/1, datë 2.2.2022, ka deklaruar se nga përllogaritjet e kryera me informacionet e përditësuara, tarifa mesatare e shpërndarjes së energjisë elektrike për vitin 2022, kërkohet 6.69 lekë/kwh. Tarifat e shpërndarjes për nivele tensioni, sipas përllogaritjeve të përditësuara të OSSH sh.a. janë kërkuar, si vijon:
a) Tarifa e shpërndarjes së energjisë elektrike për vitin 2022, në tensionin 35 kV prej 2.62 lekë/kwh, nga tarifa prej 1.5 lekë/kwh në fuqi;
b) Tarifa e shpërndarjes së energjisë elektrike për vitin 202,2 në tensionin 20/10/6 kV prej 4.14 lekë/kwh, nga tarifa prej 3.9 lekë/kwh në fuqi për nivelin e tensionit 20 kV;
c) Tarifa e shpërndarjes së energjisë elektrike për vitin 2022, në tensionin 0.4 kV prej 7.37 lekë/kwh, nga tarifa mesatare e shpërndarjes prej 4.79 lekë/kwh në fuqi, e cila ka shërbyer për nivelin e tensionit 0.4 kV.
- Shoqëria OSSH sh.a. ka deklaruar se sasia totale e energjisë elektrike e parashikuar për t’u shpërndarë në rrjet, me qëllim furnizimin e klientëve fundorë për vitin 2022, do të jetë 5,775,730 mwh.
- Në zbatim të VKM-së nr. 758, datë 9.12.2021, “Për një ndryshim në vendimin nr. 253, datë 24.4.2019, të Këshillit të Ministrave, “Për miratimin e planit të konsolidimit financiar të sektorit publik, elektroenergjetik”, niveli i synuar i humbjeve në rrjetin e shpërndarjes për vitin 2022, është 19.6%. Bazuar në këtë nivel, humbjet në vlerë absolute për efekt të llogaritjes së tarifës së shpërndarjes për vitin 2022, janë konsideruar 1,408,013 mwh.
- Në kuadër të ecurisë së çmimeve në tregjet ndërkombëtare të energjisë elektrike, çmimi i blerjes së energjisë elektrike në treg të parregulluar për mbulimin e humbjeve në rrjetin e shpërndarjes për vitin 2022, është parashikuar ai i propozuar nga shoqëria OSSH sh.a.
- Lidhur me koston e transmetimit të energjisë elektrike të përdorur për mbulimin e humbjeve në rrjetin e shpërndarjes për vitin 2022, është konsideruar sasia e përllogaritur nga OSSH sh.a., duke aplikuar tarifën e shërbimit të transmetimit të energjisë elektrike për periudhën 1 maj–31 dhjetor 2022, prej 0.85 lekë/kwh. 
- Lidhur me Bazën e Rregulluar të Aseteve dhe Amortizimin e akumuluar është konsideruar vlera e miratuar nga ERE në vitin 2015. Për shtesat e aseteve të hyra në operim dhe vlerat e amortizimit për periudhën 2015–2021, janë konsideruar vlerat bazuar në të dhënat e pasqyrave financiare të shoqërisë.
- Në mungesë të paraqitjes së aplikimit për shqyrtimin e planit të investimeve për vitin 2022, sipas “Rregullores për procedurat e paraqitjes dhe miratimit të planit të investimeve nga operatorët e transmetimit dhe shpërndarjes së energjisë elektrike”, miratuar me vendimin e Bordit të ERE nr. 135, datë 6.9.2017, dhe në zbatim të pikës 3, të VKM-së nr. 584, datë 8.10.2021, ERE ka konsideruar të pranojë vlerën e investimeve për vitin 2022, sipas parashikimeve të “Planit 5-vjeçar të zhvillimit të rrjetit të shpërndarjes (2018–2022)”.
- Meqenëse periudha rregullatore e propozuar prej OSSH sh.a. është 1-vjeçare, është vlerësuar e arsyeshme mbajtja e së njëjtës normë të kostos mesatare të ponderuar të kapitalit të miratuar nga ERE prej 7.81%. 
- Në mungesë të paraqitjes së studimit nga shoqëria dhe në mbështetje të “Metodologjisë së llogaritjes së tarifave të operatorit të sistemit të shpërndarjes së energjisë elektrike” miratuar me vendimin e Bordit të ERE-s nr. 182, datë 10.11.2017, vlera e lejuar e kapitalit të punës është njohur sa 1/12 e shpenzimeve operative të shoqërisë OSSH sh.a.
- Shoqëria OSSH sh.a., me shkresën nr. 801/1 prot., datë 22.2.2022, sqaroi se pasqyrat financiare të plota të vitit 2021 janë ende në proces hartimi dhe do të vihen në dispozicion nga shoqëria menjëherë pas përfundimit të tyre.
- Në mbështetje të VKM-së nr. 758, datë 9.12.2021, “Për një ndryshim në vendimin nr. 253, datë 24.4.2019, të Këshillit të Ministrave, “Për miratimin e planit të konsolidimit financiar të sektorit publik, elektroenergjetik”, është vlerësuar të njihet korrigjimi i të ardhurave nga diferenca e humbjeve faktike në rrjetin e shpërndarjes për periudhën 2015–2021 me ato të njohura në tarifën e miratuar nga ERE, sipas modelit të tregut të energjisë elektrike në fuqi.
- Të ardhurat e zbritshme nga lidhjet e reja, janë vlerësuar sipas realizimit nga pasqyrat financiare të shoqërisë për periudhën 2015–2020, si dhe të ardhurat e pritshme për vitet 2021–2022. 
- Çmimi i aplikueshëm i faturimit të energjisë reaktive, bazuar në përllogaritjen e kostove të shkaktuara nga energjia reaktive në rrjetin e shpërndarjes është ai prej 1.92 lekë/kVArh për vitin 2022.
- Të ardhurat e realizuara nga shoqëria nga faturimi i energjisë reaktive për periudhën 2015–2021, si dhe ato të parashikuara për vitin 2022, janë vlerësuar si të ardhura të zbritshme në tarifën e shpërndarjes për vitin 2022.
- Në mungesë të kostove reale të matjes dhe leximit, tarifa fikse e shërbimit për leximin “zero” (lekë/muaj), duhet të lihet në fuqi. 
- Lidhur me klientët me pikë lidhje në tension të mesëm dhe matje në tension të ulët, OSSH sh.a., në aplikimin e paraqitur për miratimin e tarifave të shpërndarjes për vitin 2022, nuk ka evidentuar koston e shkaktuar nga këta klientë në rrjetin e shpërndarjes së energjisë elektrike.
- Nga përllogaritja e kostove të aktivitetit të shpërndarjes së energjisë elektrike, tarifa mesatare e shpërndarjes e llogaritur për periudhën 1 janar–31 dhjetor 2022, rezulton të jetë 5.62 lekë/kwh. 
- Meqenëse llogaritjet për tarifën mesatare të shpërndarjes janë për të gjithë sasinë vjetore të energjisë, që pritet të lëvrohet ne rrjetin e shpërndarjes për vitin 2022 dhe tarifat e reja do të aplikohen për periudhën 1 maj–31 dhjetor 2022, diferenca e korrigjueshme për periudhën 1 janar–30 prill 2022, do të reflektohet në rritje të tarifës mesatare të shpërndarjes për periudhën e mbetur të vitit 2022, me qëllim rikuperimin e të ardhurave të pa faturuara në 4-mujorin e parë të vitit dhe do të korrigjohet në zbritje në periudhën pasardhëse rregullatore. 
- Tarifa mesatare e shpërndarjes për periudhën 1 maj–31 dhjetor 2022, rezulton 5.89 lekë/kwh.
- ERE do të rishikojë shpenzimet operative dhe kapitale, si dhe sasisë së energjisë së livruar në rrjetin e shpërndarjes kundrejt vlerave reale të tyre, në përputhje me përcaktimet “Metodologjisë së llogaritjes së tarifave të operatorit të sistemit të shpërndarjes të energjisë elektrike”, miratuar me vendimin e Bordit të ERE-s nr. 182, datë 10.11.2017.
Për gjithë sa më sipër, Bordi i ERE-s

VENDOSI:

1. Miratimin e tarifave të shërbimit të shpërndarjes së energjisë elektrike sipas nivelit të tensionit, për periudhën 1 maj–31 dhjetor 2022, si vijon:
- Tarifa e shpërndarjes së energjisë elektrike për klientët e lidhur në nivelin e tensionit 35 kV–1.55 lekë/Kwh
- Tarifa e shpërndarjes së energjisë elektrike për klientët e lidhur në nivelin e tensionit 0.6–20 kV – 3.99 lekë/kwh
- Tarifa e shpërndarjes së energjisë elektrike për klientët e lidhur në nivelin e tensionit 0.4 kV–6.42 lekë/kwh
2. Miratimin e çmimit të aplikueshëm për faturimin e energjisë reaktive për periudhën 1 maj–31 dhjetor 2022 prej 1.92 lekë/kVArh.
3. Lënien në fuqi të tarifës fikse të shërbimit për leximin “zero” prej 200 lekë/muaj. 
4. Drejtoria Juridike dhe e Zgjidhjes së Mosmarrëveshjeve të njoftojë palët e interesit për vendimin e bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

